LIETUVOS POLITINIŲ KALINIŲ IR TREMTINIŲ SĄJUNGA

Lietuvos Respublikos Seimo nariui,

Lituanistikos tradicijų ir paveldo įprasminimo komisijos pirmininkui –

*Pauliui Saudargui,*

*paulius.saudargas@lrs.lt*

Lietuvos Respublikos kultūros ministrui – *Simonui Kairiui,*

*simonas.kairys@lrkm.lt*

Valstybinės kalbos inspekcijos viršininkui – *Audriui Valotkai,*

*Audrius.Valotka@lrvki.lt*

Valstybinės lietuvių kalbos komisijos pirmininkei – *Violetai Meiliūnaitei.*

*Violeta.Meiliunaite@vlkk.lt*

KREIPIMASIS

2023-12-09

Kaunas

Svarbiausias mūsų tautos kultūros elementas yra kalba. Lietuvių kalba yra viena seniausių indoeuropiečių kalbų. Ji atlaikė visų okupacijų metais kėlusias grėsmes jos gyvavimui. Tačiau dabartinėje Nepriklausomoje Lietuvoje vėl nerimą kelia vis didėjanti nelietuviškų žodžių gausybė viešose iškabose Vilniaus, Kauno ir kitų didelių mūsų miestų gatvėse, išstumiantys lietuviškus užrašus, lietuviškus žodžius. Sunku suprasti, kur esame – Lietuvoje ar užsienyje. Suprantame, kad firmų ar prekių pavadinimai neverčiami į lietuvių kalbą, tačiau jų turinys turėtų būti užrašytas ir valstybine kalba. Pvz., daug kur mirga atsidariusių prekyviečių žodis CAFFEINE – greta jokio lietuviško žodžio nėra. Greta turėtų būti parašyta ir tos prekyvietės turinys – KAVINĖ. Nėra lietuvių kalba paaiškinimų prie tokių užrašų kaip VERO CAFE, BAGS8, MORE, MUST BEE ir pan. Tik angliški žodžiai „puošia“ ir nutiestus dviračių takus. Negalime Lietuvoje lietuviškai susikalbėti su kai kuriais pavežėjais (taksistais), prekybininkais ir kt.

Per televiziją ir radiją dažnai sklinda lietuviškų žodžių pakaitalai – vadinamieji „tarptautiniai“ žodžiai ar tiesiog taršalai – VAU, OKEI, NARATYVAS, HOBIS ir kt.

Vis labiau pažeidžiamas valstybinės kalbos vartojimo įstatymas. Priimti nutarimai dėl viešosios informacijos valstybine kalba pateikimo ne visuomet vykdomi, mažai kontroliuojami.

Prašome sustabdyti chaotišką svetimvardžių rašymo tvarką, leidžiančią užsienietiškus asmenvardžius ir vietovardžius rašyti įvairaus pobūdžio leidiniuose ne pagal tarimą, bet pagal jų „autentišką“ išvaizdą, griaunančią lietuvių kalbos tarseną.

Reikalaujame sustabdyti kiekviename žingsnyje rėkiančią viešųjų užrašų agresyvią reklamą nelietuvių kalba.

Prašome parengti tinkamus lietuviškus žodžius ir lietuvišką rašybą skaitmeninėje erdvėje ir atsiradusiose naujovėse.

Patariame apmokestinti nepaisančius Valstybinės kalbos įstatymo – solidžiu metiniu mokesčiu.

Reikalaujame išlaikyti lietuviško žodžio orumą, jo veiksmingumą, užkertant kelią nesaikingam anglų kalbos ir vadinamų „tarptautinių“ žodžių vartojimui.

Pritariame Lietuvos laisvės kovos sąjūdžio, Kauno deputatų klubo ir kitų visuomeninių organizacijų išreikštam rūpesčiui dėl valstybinės kalbos vartojimo erdvės siaurinimo ir jos ignoravimo.

Tuo reikalu pagal Valstybinės kalbos inspekcijos patarimą buvo kreiptasi į Kauno miesto savivaldybės kalbos tvarkytoją Editą Šveikauskienę. Ji išreikšdama savo negalią, patarė kreiptis į Valstybinę vartotojų teisių apsaugos tarnybą. Šios tarnybos vardu vyriausioji specialistė Božena Jodko nurodė, kad turėtume kreiptis į Valstybinės kalbos inspekciją...

Sąjungos pirmininkas Gvidas Rutkauskas

Valdybos pirmininkas Vladas Sungaila

LPKTS Tarybos posėdžio pirmininkė Irena Vasiliauskienė